UREKA ออกผลิตภัณฑ์กลุ่มเกษตร 3 ตัวปลายปีนี้-รุกเครื่องจักรอุตฯพลาสติก
UREKA ออกผลิตภัณฑ์กลุ่มเกษตร 3 ตัวปลายปีนี้-รุกเครื่องจักรอุตฯพลาสติก
12 ต.ค. 2558

นายนรากร ราชพลสิทธิ์ ประธานเจ้าหน้าที่บริหารและกรรมการผู้จัดการ บริษัท ยูเรกา ดีไซน์ จำกัด (มหาชน) หรือ UREKA เปิดเผยว่า แผนการดำเนินธุรกิจในช่วงที่เหลือของปีนี้ว่า บริษัทฯจะมุ่งเน้นทำเครื่องจักรอุตสาหกรรมยานยนต์ที่มีอัตรากำไรที่ดี โดยมีอัตรากำไรขั้นต้นราว 30-35% และงานออกแบบครั้งเดียว แต่สามารถผลิตเพื่อจำหน่ายได้หลายครั้ง นอกจากนี้ ยังมองการทำเครื่องจักรในอุตสาหกรรมอื่นที่ยังมีความต้องการสูง เพื่อกระจายฐานรายได้และลดความเสี่ยงของธุรกิจ
สำหรับธุรกิจกลุ่มเครื่องจักรกลการเกษตรในช่วงที่เหลือของปีนี้ บริษัทฯเตรียมออกผลิตภัณฑ์ใหม่สู่ตลาดอีก 2-3 ผลิตภัณฑ์ เพื่อเพิ่มรายได้และกระจายความเสี่ยง โดยคาดว่าสัดส่วนรายได้จากธุรกิจเกษตรปีนี้จะอยู่ที่ 10% ของรายได้รวม และปีหน้าคาดว่าจะเพิ่มเป็น 20% ซึ่งที่ผ่านมาบริษัทฯได้เปิดตัวไปแล้ว 4 ผลิตภัณฑ์ คือ 1.เครื่องฆ่ามอดข้าวและไข่ข้าว 2.เครื่องปลูกมันสำปะหลัง 3.เครื่องสีข้าวชุมชน 4.เครื่องรีดยางพารา
นอกจากนี้ ยังเตรียมขยายไลน์ธุรกิจสู่อุตสาหกรรมพลาสติก เนื่องจากเล็งเห็นว่ากลุ่มอุตสาหกรรมดังกล่าวมีความต้องการเครื่องจักรเป็นจำนวนมาก ทั้งใช้ในประเทศและสำหรับประเทศเพื่อนบ้านในประชาคมเศรษฐกิจอาเซียน (AEC) ขณะที่ในตลาดมีจำนวนมีผู้ผลิตอยู่น้อยราย จึงมีความน่าสนใจ โดยปัจจุบันอยู่ระหว่างเจรจากับลูกค้า ซึ่งน่าจะสามารถเริ่มจำหน่ายได้ในปีนี้ โดยเบื้องต้นคาดว่าจะมีออเดอร์เข้ามาประมาณ 50-100 เครื่อง คิดเป็นมูลค่า 50-100 ล้านบาท
ปัจจุบันบริษัทฯกำลังอยู่ระหว่างเจรจากับพันธมิตรหลายราย เพื่อร่วมทุนขยายธุรกิจต่อยอดรายได้ อันเป็นช่องว่างหลักสำหรับสินค้าของบริษัทที่เป็นรายได้เนื่องจากงานโครงการและงานขายที่มีความไม่สม่ำเสมอ คาดว่าน่าจะได้ข้อสรุปภายในปีนี้